google/wiki40b huggingface dataset:
William D. Coolidge

Tidlige år

Coolidge ble født på en gård i nærheten av Hudson, Massachusetts. Han studerte  elektroteknikk fra 1891 til 1896 på Massachusetts Institute of Technology (MIT). Etter et år som en laboratorie-assistent dro han til Tyskland for videre studier og fikk sin doktorgrad fra Universitetet i Leipzig. Fra 1899 til 1905 var han vitenskapelig assistent til Arthur A. Noyes ved kjemiavdelingen på MIT.

Strekkbart Wolfram

Coolidge gikk til arbeidet som forsker ved General Electric's nye forskningslaboratorium i 1905, der han gjennomførte eksperimenter som førte til bruk av wolfram til glødetråden, filamentet i  lyspærer. Han utviklet «strekkbart» wolfram som lot seg trekke ut til den tynne glødetråden ved å rense wolfram for oksid i 1911. General Electric markedsførte lamper ved hjelp av det nye metallet, og de det ble snart en viktig inntektskilde for GE. Han søkte og fikk patent (US patent nr.1,082,933) for denne «oppfinnelsen» (oppdagelsen) i 1913. Men i 1928 avsa en amerikansk domstol en kjennelse som gikk ut på  at hans  patent fra 1913 ikke kunne betraktes  som en oppfinnelse.

Forbedret røntgenrør

I 1913 forbedret han røntgenrøret med en katode for bruk i røntgenapparater som ga  et bedre bilde av anatomien, og det ble  lettere å oppdage kreftsvulster. Coolidges røntgenrør, hvor han også benyttet wolfram, var et stort fremskritt for den gryende medisinske spesialitet, radiologi (patentert i 1916). Dens grunnleggende prinsipper er fortsatt i bruk. Han oppfant også det første roterende røntgenrør

Senere karriere

Coolidge ble direktør for General Electics forskninglaboratorium i 1932, og visepresident i General Electric i 1940, inntil han gikk av med pensjon i 1944. Han fortsatte som konsulent  for GE etter han gikk av med pensjon.
Appula

Utseende

Middelsstore, slanke, mørkt brunlige trebukker med lyse flekker på dekkvingene. Antennenene er betydelig lengre enn kroppen. Pronotum har rundede sider uten tenner på sidene og er lengre enn bredt. Dekkvingene er jevnbrede med lyse flekker, og ender i en spiss. Beina er lange og tynne.

Levevis

Larvene lever i død ved, mest av løvtrær.

Utbredelse

Slekten er utbredt i Sør-Amerika, de fleste av artene i Brasil.
Tennis under Stillehavslekene 1999

Tennis under Stillehavslekene  1999. Tennis var en av flere sporter som var med i de ellevte stillehavslekene som ble arrangert i Guam i perioden 29. mai til 12. juni 1999. Det var ellevte gangen som tTennis var med på programmet under stillehavslekene. Det var sju turneringer, single-, double- og lag for både menn og kvinner og en mixeddoubleturnering. Ny-Caledonia ble beste nasjon med fire gullmedaljer foran Samoa med tre.
Marcus Antonius Orator

Marcus Antonius (død 87 f.kr.) var en romersk politiker fra Antonius-slekten og en av de mest anerkjente romerske talere i sin tid. Han var også bestefar til den berømte generalen og triumvir, Marcus Antonius.
Kantlyng

Utbredelse

Kantlyng er vanlig i Nord-Norge og arktiske områder. På Grønland finnes den så langt sør som på linje med Godthåbsfjord og Tasiilaq, men da bare høyfjellet, eller i kjølige skyggeområder. Arten er avhengig av et ganske langvarig snødekke som beskyttelse mot uttørking, og den foretrekker sur og fuktig, men veldrenert jord. Det er sjelden å finne mye av den sammenhengen, men den kan ofte opptre i mosaikk. Ved bredden av Torneträsk finnes den typisk sammen med blant annet rypelyng, dvergbjørk, moselyng, tyttebær, lav og mose.

Anvendelser

På Grønland har planten hatt betydning som brensel.
Jul i Blåfjell

Jul i Blåfjell er en norsk adventskalender produsert av NRK Barne- og Ungdomsavdelingen og sendt første gang på NRK i 1999. Idé og manus var av Gudny Ingebjørg Hagen, musikken var av Geir Bøhren og Bent Åserud, regi for fjernsynet var ved Torunn Calmeyer Ringen, kostymene ved Gerd Johnsrud og scenografien ved Aili Strømsted.
Serien ble kåret til beste TV-drama under Gullruten 2000 og fikk dessuten Spellemannprisen 1999 i klassen barneplater for et album med musikk fra serien. Serien ble filmet på Røros og 'Veien til Blåfjell' gikk opp den vernede Sleggveien. Hver episode varte omkring i 25 minutter.
Serien er også dramatisert for teater av Svein Sturla Hungnes, med urpremiere på Oslo Nye Teater 15. november 2002.  TV-serien fikk i 2002 oppfølgeren Jul på Månetoppen.
Serien har gått som adventskalender på NRK (NRK Super) i 1999, 2001, 2004, 2008 og 2011.
I 2002 ble Jul i Blåfjell spilt for første gang på scenen. Etter syv år på Oslo nye teater ble stykket flyttet til Folketeateret for å så komme tilbake til Oslo Nye teater i 2013.
Lille Khabur

Khabur eller Lille Khabur for å skille den fra en annen elv (kurdisk: Xabûr, tyrkisk: Habur eller Khabir eller Habur eller Habur Suyu -suyu betyr  vann) er en elv som utspringer i Uludere i provinsen Şırnak, i Øst-Anatolia i Tyrkia, og blir dannet av en rekke mindre elver som renner fra Taurusfjellene sørøst for Hakkâri. Den renner generelt sørover og krysser grensen inn i Irak før den i Irak endrer retning og renner vestover gjennom byen Zakho, som den deler i to. før den blir krysset av den antikke, muligens romerske, Delal-broen. Få kilometer vest for den irkakiske byen Zakho mottar Lille Khabur den største sideelven sin, Hezil Suyu, og munner ut i Tigris ved tregrensepunktet mellom Tyrkia, Irak og Syria.
Idse

Idse er ei øy som ligger i Strand kommune i Rogaland. Øya er på ca. 5 km², og den nærmeste naboøya er Idsal. På Idse har det vært drevet bortimot 40 gårdsbruk på sør- og østsida av øya, men de senere år har vist en betydelig nedgang med kun 3 aktive melkebønder. Her dyrkes det også poteter, tomater, agurker, jordbær, blåbær og juletrær. Nord- og vestsida er forbeholdt hytteområder. Spesielt på Tangane og Kjeksevåg finnes det hytter som skriver seg helt tilbake til 1940-årene. Det var også familier fra Stavanger og omegn flyktet fra byen under krigen og bygget «hytter» på Idse. I de senere årene har hytteutbyggingen vært svært ekspansiv, noe som sannsynligvis har sammenheng med gode forbindelser til Stavanger/Sandnes-området. Det er i dag mellom 300 og 400 hytter på øya. Det har tidligere vært drevet kolonialhandel og postkontor på kaien på Idse, men begge deler er nå avviklet. I 1917 ble det bygget telefonlinje mellom Jørpeland og Idse.
Grunnleggeren av den anerkjente slakterforretningen A. Idsøe, Thore Thorsen Idse, var født i 1796 på Idse. Han giftet seg i 1826 med Siri Ådnesdatter Selvik, født 1802 på Selvik i Høle. Firmaet som ble etablert i 1828 er i dag Stavangers eldste firma, og regnes som en av Stavangers beste slakterforretninger.
Michael Larabel

Michael Larabel er grunnleggeren av Phoronix, en internettside som behandler nyheter om Linuxkjernen. Han er også direktør som programvareutvikling for Reside@HOME.
I tillegg er han også skribent i Fedora News og Linux+DVD Magazine og er taler ved konferanser som Southern California Linux Expo.
Jiyun

Jiyun (Chi-yun; forenklet kinesisk: 集韵; tradisjonell kinesisk: 集韻; pinyin: Jíyùn; Wade–Giles: Chi²-yün⁴; literally "Collected Rimes") er et kinesisk rimleksikon publisert i 1037 under Song-dynastiet. Hovedredaktør var Ding Du (丁度). Verket utvidet og reviderte Guangyun.
Det er ifølge Teng and Biggerstaff (1971:147), at Sima Guang fullførte teksten i 1067. Jiyun har 53,525 karakterinnførsler (Teng & Biggerstaff, 1971: 147), om lag dobbelt så mange som Guangyun, og har 206 rimgrupper (som Guangyun).
Barett

Barett er en rund eller mangekantet, myk lue eller hatt med flat pull. Baretter i forskjellige varianter var vanlige i Europa på 1500-tallet, men er fortsatt i bruk i form av alpeluer og militære bereter.

Etymologi

Ordet barett er lånt via tysk barett (også i formen birret) fra det franske barette eller béret og italienske baretta og berretto, et ord som er avledet av det latinske birrus', «en type kappe med hette». I Danmark bruker en betegnelsen baret, i Finland barett og i Sverige baskermössa for den militærlua en i Norge og på engelsk kaller beret.
Barett har på engelsk og norsk også blitt kalt bonnet.
Amazombies

Amazombies er et amerikansk pønk-band fra Seattle-området.
Bandet ble dannet i år 2000. De har til nå gitt ut et musikkalbum som ble tilgjengelig for gratis nedlasting av plateselskapet Go-Kart Records.
Armbåndsur

Et armbåndsur er et ur som er laget for å bli båret på håndleddet.

Historie

Før armbåndsur ble populære i 1920-årene, var lommeur den vanligste formen for personlige ur. Tidlig på 1900-tallet var armbåndsur primært brukt av damer, og var i stor grad ansett for å være et motefenomen, som før eller siden kom til å forsvinne. Dette endret seg etter 1. verdenskrig, hvor soldater fant lommeur upraktiske i felt. De begynte å feste lommeurene sine til håndleddet med en lærrem laget for å holde et lommeur på plass. Girard-Perregaux skal  ha utstyrt den tyske marinen med lignende løsninger så tidlig som 1880-årene. Disse urene skal ha blitt brukt til å synkronisere angrep.

Urverk

De fleste armbåndsur i dag har såkalt kvarts-urverk, som drives av et batteri. Tidligere var det kun mekaniske urverk, enten automatiske (altså selvopptrekkende) eller manuelle (som måtte trekkes opp av brukeren selv med jevne mellomrom). Fra 1970-tallet ble digitale armbåndsur populære, og på 2010-tallet har også smartklokker blitt utbredt.
Klokker med mekaniske urverk er mindre nøyaktige enn klokker med kvarts-urverk, men er likevel langt dyrere. De fleste mekaniske ur som selges i dag er av den automatiske typen, som trekker opp seg selv så lenge det er i daglig bruk. Mekaniske ur begynner på et par tusen kroner, og kan komme opp i mange hundretusen for de mest eksklusive og kompliserte modellene. Mekaniske ur fra de mest kjente produsentene koster gjerne fra 20 000 kr og oppover. Disse urene holder seg imidlertid også godt i pris på bruktmarkedet, men krever også service ca. hvert femte år, noe som koster et par tusen kroner. Mekaniske ur er også noe større og tyngre enn batteridrevne ur.
Utseendemessig minner kvartsklokker om mekaniske klokker, men på innsiden sitter det altså et batteridrevet urverk. Dette batteriet holder opp mot 7-10 år før det må byttes. Ur som drives av solceller trenger normalt ikke å bytte batteri. Radiostyrte kvartsklokker har forbedret nøyaktighet. Batteriklokker er mye billigere i innkjøp enn mekaniske klokker, og ligger vanligvis på mellom tusen kroner og 6-7000 kroner. Den viktigste visuelle forskjellen på mekaniske og batteridrevne klokker er sekundviseren: Med førstnevnte urverk går den helt jevnt, mens batteriklokker har en «hakkete» sekundviser som hopper i ett-sekunds intervaller.

Analoge ur

Et analogt ur har kontinuerlig visning av tiden, med en viser som dreier rundt en skive som er inndelt i 12 timer.

Digitale ur

Et digitalt ur viser tiden med tall, f.eks. 10:10.

Funksjoner

Et armbåndsurs grunnfunksjon er å vise tiden, med timer, minutter og som oftest sekunder. Funksjoner ut over dette kalles tradisjonelt komplikasjoner, og kan være vanlige funksjoner som dato eller kronograf, men mer avanserte funksjoner som månefase, flere tidssoner eller siderisk tid eksisterer også.

Bruk

Det finnes en mengde forskjellige typer armbåndsur tilpasset ulike bruksområder, som dykking, flyvning eller seiling.
Aubyn Trevor-Battye

Liv og virke

Etter at han i 1887 ble uteksaminert fra University of Oxford reiste Aubyn Trevor-Battye vidt omkring i Nord-Amerika og Europa, mens han studerte ornitologi, jaktet og fisket. I 1894 foretok han en ekspedisjon til den russiske øya Kolgujev sørøst i Barentshavet for å studere dens naturhistorie, spesielt fuglelivet, og topografi (Trevor-Battye 1895). Han og assistenten hans ble tvunget til å foreta en lang, ikke-planlagt returreise gjennom Nord-Russland mens vinteren nærmet seg, et eventyr som brakte Trevor-Battye til forgrunnen da han kom tilbake til Storbritannia (Trevor-Battye 1898). Han ble deretter invitert til å bli med som zoolog på William Martin Conways ekspedisjon til Spitsbergen i 1896.
Under en periode hvor han konsentrerte seg om skriving og redigering giftet han seg med Margaret Amy Graham den 1. mai 1901. Han gjenopptok senere sine reiser og studier av naturhistorie. Han foretok omfattende reiser i Europa, ofte på innsamlingsekspedisjoner eller til zoologiske hager. Han foretok to besøk til det sørlige Afrika (1905 og 1910), og utforsket Kreta i 1908 og igjen antagelig i 1909 (Trevor-Battye 1913). I 1914 reiste han i India, Nepal og Sikkim sammen med Henry John Elwes.
Etter første verdenskrig gjenopptok han sin skriving og redigering, men grunnet sviktende helse flyttet han til Kanariøyene, hvor han døde i 1922, 67 år gammel.
Han utga fire egne bøker, et kapittel i Trevor-Battyes Spitsbergen-rapport (1897), samt over 20 artikler i vitenskapelige journaler, hovedsakelig innen ornitologi. Han var redaktør av naturhistorie-seksjonen i serien Victoria History of the Counties of England (ca 1899-1902) og han redigerte enkelte skrifter av sin venn Lord Lilford (Trevor-Battye 1903). Andre utgivelse omfattet noveller og populærvitenskapelige artikler, og han redigerte også mange andre artikler.
Regionforvaltningsverk

Regionforvaltningsverk (svensk: regionförvaltningsverk (RFV), finsk: aluehallintovirasto (AVI)) er benevnelsen på et statlig regionalt embetsverk i Finland med ansvar for iverksettelses-, kontroll- og tilsynsoppgaver i forbindelse med lovverket. Regionforvaltningverkene ble opprettet 1. januar 2010. Sammen med nærings-, trafikk- og miljøsentralene har regionforvaltningsverkene overtatt oppgavene til lenene, som ble oppløst ved utgangen av 2009.
Telicota

Utseende

Middelsstore (vingespenn ca. 35 millimeter), brune og gule eller oransje smygere. Vingenes overside er mest gul eller oransje, med brun ytterkant, brun innerkant på bakvingen, og en brun stripe midt i hver vinge. Artene er ganske like hverandre.
De sitter ofte med bakvingene lagt flatt, forvingene strakt oppover.

Levevis

Larvene kan leve både på gress (blant mange andre ris og sukkerrør), på halvgress og på palmer (blant andre kokospalme).

Utbredelse

Slekten er utbredt i Sørøst-Asia og Australia, fra India i vest til Queensland i øst.
Sandvika teater

Sandvika teater (tidl. Sandvika kino) holder til i Kinogården i Sandvika ved Sandvikselva i Bærum. Bygningen  er bygget i 1959 og eies av Bærum kommune. 
Kinogården ble bygget som kinolokale med 500 sitteplasser i 1959. Bygningen er tegnet av arkitektene Magnus og Anton Poulsson. Magnus Poulsson er blant annet kjent for å ha tegnet Oslo rådhus og Bærum rådhus. 
Landets første, kommunale kino- og kulturadministrasjon ble etablert i Kinogården i 1969. Etterhvert ble hovedscenen også tilgjengelig for andre kunstarter som teater, ballett, konserter mv. Kinodriften i bygget ble avviklet i 1987, og hovedsalen ble bygget om i 1989.
Gården ble pusset opp og rehabilitert sesongen 2008-2009, og har en publikumskapasitet på 497.
Bass (instrument)

Bass beskriver musikkinstrumenter som lager toner med lav tonehøyde. Instrumentene tilhører forskjellige familier og kan dekke et vidt utvalg musikalske roller. Siden basslyder krever lange rør for blåseinstrumenter og lange strenger for strengeinstrumenter, er bassinstrumentene ofte de største instrumentene i sine respektive familier.
Å kategorisere instrumenter kan være vanskelig. For eksempel er det noen instrumenter som faller innenfor mer enn én kategori. Celloen regnes som et tenorinstrument i noen orkestersammenstillinger, mens i en strengekvartett er den bassinstrumentet.
Södermanlands landskapsvåpen

Södermanlands landskapsvåpen er: I et felt av gull en oppreist svart griff med rød bevæpning. Våpenet er kronet, som for alle landskapsvåpen av en hertugs krone.
Våpenet ble laget til Gustav Vasas liktog 1560, og har siden beholdt sin utforming, selv om dens kunstneriske utføring har variert noe. Södermanlands läns våpen er identisk med dette, men med en kongelig krone i stedet for en hertugs. Våpenet inngår også i en forkortet versjon i våpenet for Stockholms län, sammen med Upplands landskapsvåpen og Stockholms byvåpen.
Garda Síochána Ombudsman Commission

Garda Síochána Ombudsman Commission (GSOC) er et ombudsmannsorgan for Garda Síochána, Irlands politistyrke. Organet ble opprettet ved politiloven av 2005 og ledes av en nemnd på tre medlemmer.
GSOC behandler klager fra Irlands innbyggere over oppførselen og opptredenen til Garda Síochánas konstabler. GSOC har myndighet til å etterforske etter klage, etterforske uten klage der forhold tilsier at en konstabel kan ha opptrådt i strid med lov eller disiplinærreglement, og undersøke enhver praksis, instruks eller prosedyre med sikte på å redusere antall klager og klageverdige forhold.
Scandinavian TPC

Scandinavian TPC hosted by Annika er en golfturnering som arrangeres hvert år i Sverige. Den er en del av Ladies European Tour og bærer navnet til den svenske golfspilleren Annika Sörenstam. Turneringen spilles vekselvis på Bro-Bålsta GK og Barsebäck Golf & Country Club.
Turneringen er en del av Volvo Cross Country Challenge, sammen med SAS Ladies Masters i Norge, Finnish Masters i Finland og Nykredit Masters i Danmark. Dersom én spiller vinner alle disse turneringene vil hun motta $ 1 000 000, den største premiesummen i LETs historie.
Verdenscupen i hurtigløp på skøyter 2007/08 – Lagtempo menn

Den 4. offisielle Verdenscupen i hurtigløp på skøyter – Lagtempo herrer ble arrangert vintersesongen 2007/08.
David Guzmán

Landslaget

Han ble tatt ut i Costa Ricas tropp til VM i fotball 2018 i Russland.
Den danske atlas

Den danske atlas eller Konge-Riget Dannemark ... Lands-Beskrivelse, utgitt i syv bind med kopperstikk i årene 1763 til 1781, er den første store samlede visuelle beskrivelse av Danmark. Verket inneholder mangfoldige, og i mange tilfelle de tidligste, gjengivelser av danske byer og steder samt 15 kart over danske områder.
Utgiveren Erik Pontoppidan rakk selv bare å få utgitt de to første bindene og arbeidet ble deretter videreført av Hans de Hofman, Jacob Langebek og Bertel Christian Sandvig på grunnlag av Pontoppidans forarbeider.
Mange av stikkene ble stukket av Jonas Haas. Også Alexia de Lode leverte flere stikk til verket. Sammenliknet med samtidige europeiske kopperstikkverk er kvaliteten dårlig, men verket gir verdifull informasjon om topografi og arkitektur i Danmark i andre halvdel av 1700-tallet.
Gamle romerske lengdemål

Gamle romerske lengdemål var i stor grad bygd på antikkens greske system for lengdemål, som igjen bygde på oldtidens egyptiske og mesopotamiske. De romerske enheter var forholdsvis konsistente og godt dokumentert.
Vabis

Historie

Selskapet ble etablert i desember 1891 av stålverket Surahammars Bruk og ingeniør og entreprenør Philip Wersén, i det som den gang het Södertelge i Södermanlands län. Kundene for jernbanemateriellet var Statens Järnvägar (SJ), Stockholms Spårvägar og andre private jernbaneselskaper. I 1900 hadde Vabis et rekordår da de produserte totalt 323 vogner. Rundt 1904 fikk de kun lov å bygge 150 vogner årlig for SJ. Behovet for jernbanemateriell hadde flatet ut og produsenter som Vabis så seg nødt til å finne andre markeder for å holde det gående.
Den første bilen relatert til Vabis var en fire-seter designet av Gustaf Erikson i Surahammar i 1897. Erikson ble hyret inn av Vabis i 1896 for å designe motorer og motoriserte jernbanevogner. Den lignet mye på en vanlig hestevogn og hadde en én-sylindret parafinmotor, men ble ingen større suksess. Den første lastebilen ble bygget i 1902. I desember 1903 ble en av bilene vist på bilutstillingen i Paris. Samme år mottok de også den første faktiske bestillingen på et motorkjøretøy, en inspeksjonsvogn for Ystad–Eslövs Järnväg med en én-sylindret 3,5-hesters motor.
Etter å ha vært brukt som en forkortelse for det lange og vanskelige selskapsnavnet en stund ble «Vabis» registrert som varemerke i 1906. I 1908 ble en ny 3-tonns lastebil med en 20-hesters motor utviklet og vant gullmedaljen i Kungliga Automobilklubbens internasjonale lastebilkonkurranse i 1909. Men det fantes ikke noe ordentlig marked for den, så salget ble på kun fem biler i året mot 50 som selskapet hadde forventet.
Surahammars Bruk fortsatte å tape penger på Vabis og prøvde å selge fabrikken, mens det også var aktuelt å legge den ned om man ikke fant noen kjøper. Men man fant en kjøper i Per Alfred Nordeman, direktør i det Malmö-baserte Maskinfabriks-aktiebolaget Scania, et selskap som hadde hatt betydelig større suksess med å bygge biler og lastebiler, og som i tillegg hadde behov for en partner til å bygge karosserier. En avtale ble inngått i november 1910, og i 1911 ble de to selskapene slått sammen til Scania-Vabis, i dag kjent som Scania. Nyutvikling og produksjon av biler fortsatte i Vabis' lokaler, mens produksjonen av lastebiler skjedde i Malmö, hvor også hovedkontoret lå den første tiden. Hovedkontoret flyttet til Södertälje i 1912, mens lastebilproduksjonen i Malmö fortsatte til siste halvdel av 1920-årene.
Georgisk folkeavstemning om NATO-medlemskap januar 2008

Den georgiske folkeavstemning om NATO-medlemskap ble avholdt 5. januar 2008. Folkeavstemningen var ikke-bindende og rådgivende folkeavstemning, og ble avholdt samtidig med Presidentvalget i Georgia. Dette ble annonsert i en overraskende avgjørelse 26. november 2007, like før Mikheil Saakashvili trakk seg som president. Folkeavstemning skjedde samtidig med presidentvalget i Georgia.

Krisen i 2007

Senere i 2007 nådde Georgia sin verste krise siden roserevolusjonen. En serie med demonstrasjoner mot regjeringen i oktober, med anklager om mord, korrupsjon. Irakli Okruashvili var den fremste talsmannen for anklagene. Protestene fikk sitt klimaks tidlig i november 2007, og involverte flere opposisjonsgrupper og media-mogulen Badri Patarkatsishvili. Selv om demonstrasjonene døde ut raskt, bestemte regjeringen seg for å bruke politi mot de gjenværende demonstrantene. Dette resulterte i gateslag i Tbilisi 7. november. Presidenten innførte unntakstilstand i perioden 7. til 16. november og restriksjonene pålagt noe media, førte til hard kritikk av Saakashvili-regjeringen fra både inn- og utland.
8. november 2007 kom President Saakashvili med et kompromiss, der han foreslo å avholde Presidentvalget i Georgia tidlig i 2008. Han foreslo også å avholde en folkeavstemningen om tidspunktet for valg på ny nasjonalforsamling og en folkeavstemning om NATO-medlemskap samtidig. Flere endringer i valgoppsettet ble gjort for opposisjonen.

Valgdagsmåling

En uavhengig valgdagsmåling på samme tid som folkeavstemningen og presidentvalget foregikk, viste at 61% hadde stemt for georgisk medlemskap i NATO.

Endelig resultat

Det eneste spørsmålet ved folkeavstemningen var: «Vil du at Georgia skal bli et medlem av NATO?». Ifølge offisielle resultater fra den georgiske valgkommisjonen, stemte 77% JA (1 355 328), mens 23% stemte NEI (404 943).
Halvor Fjermeros

Valg 2011

I kommunevalget i 2011 fikk Rødt Kristiansand 618 stemmer, som utgjorde 1,6 % av stemmene i Kristiansand. Fjermeros beholdt mandatet i bystyret. Han fikk 172 personstemmer og 316 slengere.
Dermed kom han på 5.-plass i antall slengere.